মুকুলের ওয়াই প্লাস ক্যাটেগরির নিরাপত্তায় বাগড়া দিতে গিয়ে উলটে মুখ পুড়ল তৃণমূল কাউন্সিলরেরই। কোর্টে জয় হল কেন্দ্রীয় সরকারের। তৃণমূল কাউন্সিলর দেবরাজ চক্রবর্তীর মামলা খারিজ করে কলকাতা হাইকোর্ট শুক্রবার স্পষ্ট করে দিল যে, মুকুলকে কেন্দ্রীয় সরকারই ওয়াই প্লাস ক্যাটেগরির নিরাপত্তা দেবে।
বিধাননগরের তৃণমূল কাউন্সিলর দেবরাজ চক্রবর্তী হাইকোর্টে জনস্বার্থ মামলা করেন। তিনি প্রশ্ন তোলেন, মুকুল রায় বিজেপির একজন সাধারণ নেতা। তা হলে তাঁকে জনগণের অর্থ খরচ করে ওয়াই প্লাস ক্যাটেগরির নিরাপত্তা দেবে কেন কেন্দ্র? প্রধান বিচারপতি জ্যোতির্ময় ভট্টাচার্য এবং বিচারপতি অরিজিৎ বন্দ্যোপাধ্যায়ের ডিভিশন বেঞ্চ কেন্দ্রের কাছে রিপোর্ট তলব করে। 
রিপোর্টে উল্লেখ করতে বলা হয়, কীসের ভিত্তিতে এই নিরাপত্তা কেন্দ্র দিচ্ছে তা জানাক। কেন্দ্র আগেও একটি রিপোর্ট কোর্টে পেশ করেছিল। তবে রাজ্য সরকারও দাবি করেছিল, তারা মুকুলকে নিরাপত্তা দিতে চায়৷ কারণ, আইন-শৃঙ্খলা দেখভাল করা রাজ্যের কাজ। তবে প্রধান বিচারপতির ডিভিশন বেঞ্চ ফের কেন্দ্রের কাছে রিপোর্ট চেয়েছিল। সেই গোপন রিপোর্ট মুখবন্ধ খামে আজ কোর্টে পেশ করেন অতিরিক্ত সলিসিটর জেনারেল কৌশিক চন্দ্র। 
বিশদে ব্যাখ্যা করা সেই রিপোর্ট এসেছে কেন্দ্রীয় স্বরাষ্ট্রমন্ত্রক থেকে। মুকুলের প্রাণহানির আশঙ্কা রয়েছে বলে কেন্দ্র তাঁকে ওয়াই প্লাস ক্যাটেগরির নিরাপত্তা দিচ্ছে বলে জানা গিয়েছে৷ 
প্রধান বিচারপতির ডিভিশন বেঞ্চ কেন্দ্রের যুক্তি মেনে নেয়। একই সঙ্গে খারিজ করে দেয় তৃণমূল কাউন্সিলরের করা মামলাটিও।